 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן איתי בר - שופט

רס"ן חיים פרנסיו- שופט

**בעניין: התובע הצבאי (ע"י ב"כ, סרן יצחק אלמו)**

**נגד**

**הנאשם: מ/XXX סמל א' א' ח' (ע"י ב"כ, סרן אמיר גונמן)**

**הכרעת-דין**

על פי הודאתו, מורשע הנאשם בעבירה של הוצאת רכוש מרשות הצבא לפי סעיף 77(א)(1) לחוק השיפוט הצבאי, התשט"ו-1955, בעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, ובעבירה של החזקת סם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, בהתאם לכתב האישום המתוקן ולפרטים הנוספים.

**ניתנה היום, כ"ח באדר, 21.03.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן דוד אסרף - שופט

רס"ן רמי יעקב - שופט

**בעניין: התובע הצבאי (ע"י ב"כ, סרן עמית בן שלום)**

**נגד**

**הנאשם: מ/XXX סמל א' א' ח' (ע"י ב"כ, סרן אמיר גונמן)**

**גזר-דין**

הנאשם הורשע על פי הודאתו בעבירה של הוצאת רכוש מרשות הצבא בגין כך שנטל רימון הלם בבסיסו, הכניסו לתיקו האישי מתוך כוונה להוציאו משטח הבסיס, כאשר התיק ובתוכו הרימון הונח במגורי הנאשם שבשטח הבסיס. בשעות הערב באותו היום נמצא הרימון במסגרת פעילות מנע שגרתית שבוצעה ביחידה. עוד הורשע הנאשם בשימוש בסם מסוכן והחזקתו, בגין שימוש בסם מסוכן מסוג קנאביס והחזקת שרידי סם מסוג זה, ביחידתו – בתוך שקית שקופה ועל גבי נייר מקופל, ובביתו – על גבי כלי המשמש לצריכת סם. העבירות בוצעו בחודש מרץ אשתקד.

הנאשם התגייס לצה"ל בחודש מרץ 2020, תחילה שרת כלוחם ואחר כך כסמל מבצעים עד לסיום שירותו בחודש נובמבר 2022. חקירת הנאשם נפתחה בעקבות חיפוש שגרתי של המשטרה הצבאית ביחידתו. הנאשם שהה במעצר סגור בגין תיק זה משך שלושה ימים.

הסדר הטיעון שבו נקשרו הצדדים הוא פרי איזון בין חומרתן המצטברת של העבירות לבין נסיבות מקלות שונות. במוקד השיקולים לקולה, טענות ראייתיות שונות עליהן וויתרה ההגנה בהודאתה, לרבות ביחס לרכוש שהוצא משליטת ורשות הצבא – רימון ההלם. כן נשקל אופן פתיחת החקירה, חלוף הזמן מאז בוצעו העבירות, העובדה כי מאז פשט הנאשם את מדיו ונסיבותיו של הנאשם מבית.

מחד גיסא, יש לראות בחומרה רבה כל עיסוק לא מורשה באמצעי לחימה כלשהם, בפרט מצד מי שהוכשר כלוחם ובקיא במידת הסיכון הנשקפת מהם לשלום הציבור. אומנם, לא היה בדעת הנאשם לעשות שימוש ברימון או להעבירו למאן דהו, אולם פוטנציאל הסיכון בכוח קיים גם שלא ביוזמת הנאשם, לו היה מתגלגל הרימון למי שאינו מורשה. מאידך גיסא, פרק הזמן שבו הוצא הרימון מחזקת הצבא היה מצומצם ומוגבל באופן המשליך על היקף הסיכון. זאת ועוד, הרימון כלל לא הוצא משטח הבסיס. לכך מצטרפת הצהרת הצדדים על הקשיים הראייתיים שבפתיחת החקירה ובבחינת טיב הרימון, אשר להגנה לא ניתנה האפשרות לבודקו בשל מחדל חקירתי. צבר הדברים אל מול תמהיל הענישה מניח את הדעת חרף ההקלה בעונש שלה זוכה הנאשם במקרה זה. הקלה זו ברורה ובולטת גם לנוכח הרשעת הנאשם בשימוש בסם מסוכן והחזקתו כמפורט בכתב האישום המתוקן.

חרף ההקלה האמורה, מצאנו שלא לסטות מההסכמה ולהטיל את כובד משקל הענישה ברכיב מותנה צופה פני עתיד.

**על הנאשם נגזרים, אפוא, העונשים הבאים:**

1. **עשרים ואחד (21) ימי מאסר לריצוי בפועל בכליאה, בניכוי שלושת ימי מעצרו הסגור (28.03.2022-30.03.2022). הנאשם יתייצב לריצוי עונשו ביום 04.05.2023 בשעה 09:00.**
2. **עונש מאסר מותנה בן שישה (6) חודשים למשך שלוש (3) שנים, לבל יעבור עבירות בנשק.**
3. **עונש מאסר מותנה בן חודשיים (2) למשך שלוש (3) שנים, לבל יעבור עבירה לפי פקודת הסמים המסוכנים.**
4. **עונש מאסר מותנה בן ארבעה (4) חודשים למשך שנתיים (2), לבל יעבור עבירה של הוצאת נשק או הוצאת רכוש מרשות הצבא.**
5. **עונש מאסר מותנה בן שלושים (30) ימים למשך שנתיים (2), לבל יעבור עבירה שעניינה סירוב להיבדק לשם גילוי שימוש בסמים מסוכנים.**
6. **הורדה לדרגת טוראי.**

**זכות ערעור כחוק.**

**ניתן היום, י"א באייר, 02.05.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופט**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 16.05.2023**

**חתימת המגיה: סגן שיר בן- ארמון**